Justering af bagskifter.
Denne vejledning skulle gerne sætte dig i stand til at fejlfinde på, og justere bagskifteren i tilfælde af at den ikke fungerer optimalt.
Print evt. denne vejledning ud, og medbring den i værkstedet.
Inden selve justeringen af bagskifteren foretages, gennemgås kabelføringen fra gearskifteren og frem til bagskifteren. Med gearskifteren vælges det laveste gear (største tandhjul). Med baghjulet stående stille, skiftes der gentagne gange gear med gearvælgeren, indtil gearkablet er helt løst. 
Træk yderkablerne ud af stellets stop. Herefter tjekkes yderkablet ved samtlige samlinger, og det kontrolleres at yderkablerne kan bevæge sig frit på inderkablet. Se også efter om hullet i enden af yderkablet er slidt ovalt. Skift det hvis dette er tilfældet. Smør eventuelt inderkablet og fordel olien så den del af inderkablet som kører i yderkablet er velsmurt. Husk også at tjekke området under krankboxen hvor kablet ofte glider gennem et lille beslag.
Justering af inderste og yderste stop.
Start med at kontrollere om det inderste og det yderste stop er justeret korrekt.
Dette gøres mens gearkablet stadig er løst, så bagskifteren er længst væk fra baghjulet (på mindste tandhjul)og derefter kontrolleres om bagskifterens øverste tandhjul (guidepulley), er placeret præcist under dette tandhjul. Hvis du ser på bagskifteren bagfra, er det nemt at se om tandhjulene er placeret lige over hinanden. Hvis du bruger en kæde som kan skilles ad med et kædeled, vil det nemmeste være at afmontere kæden mens denne justering fortages. Tjek med fingrene at bagskifteren er så langt ude, væk fra baghjulet som den kan komme. 
Samme øvelse udføres for det laveste gear (største tandhjul). Start med at montere gearkablet igen og vælg det laveste gear på gearskifteren. Tjek at bagskifteren ikke kan presse længere ind mod baghjulet. Dette gøres nemt med fingrene.
Skitse 1:

Såfremt disse 2 indstillinger ikke er helt perfekte, justeres de på følgende måde:
Ved at justere på H-skruen, ændres indstillingen af stoppet i højeste gear (mindste tandhjul), og ved at justere på L-skruen, ændres indstillingen af stoppet i laveste gear (største tandhjul). 
Se skitse 1.
Skitse 2 og 3 viser hvilken vej man skal dreje skruen, for at justere bagskifteren ind eller ud.
Skitse 2:   




Skitse 3:

Justering af B-tension.
Når inder og yder justering er perfekt, skal bagskifterens vinkel langs kassetten justeres. Dette gøres med skruen B-tension. B står for ”Body angel”. Justeringen af denne body angel, har som mål at få bagskifterens guide pulley hjul til at ramme umiddelbart under henholdsvis det mindste og det største tandhjul på kassetten. Hvis kæden er afmonteret, skal guidepulley hjulet næsten røre det største tandhjul på kassetten, når bagskifteren er trykket helt ind mod baghjulet (lavt gear).

Se fotos og skitser her nedenfor:

Ved at dreje B-skruen med uret, (stramme) trækker man guide pulley hjulet væk fra kassetten, og ved at dreje mod uret, (løsne) nærmer det sig kassetten.
Denne justering er vigtig for at gearene skifter præcist, ved brug af gearskifteren.
Hvis kæden er afmonteret, sættes denne på igen, og vi er dermed klar til sidste del af justeringen.
Justering af index på bagskifteren. 
Denne justering er afgørende for om kæden rammer hvert enkelt tandhjul perfekt, eller om kæden ikke er helt centreret mod tandhjulene.
Start med at sætte gearskifteren i højeste gear, og tjek derefter om kablet til bagskifteren er let slap.
Hvis dette ikke er tilfældet, løsnes kablet, ved at dreje justeringsskruen med uret (spænde).
Justeringsskruen sidder hvor gearkablet går ind i bagskifteren, og den drejes med fingrene.

Når der er en smule slæk på kablet, drejes pedalerne rundt og der geares ét gear ned. Kæden skal så springe op på tandhjul nummer 2 og bagskifterens guidepulley hjul skal køre præcist nedenfor tandhjul nummer 2. Hvis bagskifteren ikke kommer langt nok ind mod baghjulet, skrues justeringsskruen mod uret (løsnes) indtil de 2 tandhjul står lige over/under hinanden. Ved at dreje på pedalerne og skifte mellem alle gearene, skal gearene skifte præcist og uden mislyde, når der skiftes på gearskifteren.
En tommelfinger regel siger at: justeringsskruen skal drejes til samme side som man ønsker at bagskifteren skal flyttes mod. Altså hvis bagskifteren ikke kommer langt nok ind mod baghjulet, drejes justeringsskruen i denne retning, altså ind mod baghjulet (mod uret).
Hvis justeringen ikke har bevirket at din bagskifter fungerer som den skal, kan det jo være at der er noget andet galt. Se om der ikke er hjælp til løsning af dette problem i en anden vejledning.
Problemet kan evt. være slidt kæde/bagkrans, skæv eller løs dropout øje, slør i bagskifterens led, slidte kabler eller gearskifter. Ofte kommer man langt med udskiftning af både inder og yderkabel.
For at afklare om kæde/kassette er slidt op, kan det anbefales at købe et lille værktøj til måling af kædeslitage. Værktøjet måler kæden længde, og koster ikke mange kroner. Man kan dermed følge med i kædens slitage, og udskifte den i tide, så kassetten kan holde til flere kæder. 

Teddy.

